title: Regolament ta’ Implimentazzjoni tal-Kummissjoni (UE) 2021/365 tas-26 ta’ Frar 2021 li japprova l-kloru attiv rilaxxat mill-aċidu ipokloruż bħala sustanza attiva għall-użu fil-prodotti bijoċidali tat-tip ta’ prodott 1 (Test b’rilevanza għaż-ŻEE)

text:
                  1.3.2021

                  MT

                  Il-Ġurnal Uffiċjali tal-Unjoni Ewropea

                  L 70/9

         REGOLAMENT TA’ IMPLIMENTAZZJONI TAL-KUMMISSJONI (UE) 2021/365
         tas-26 ta’ Frar 2021
         li japprova l-kloru attiv rilaxxat mill-aċidu ipokloruż bħala sustanza attiva għall-użu fil-prodotti bijoċidali tat-tip ta’ prodott 1
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari l-Artikolu 9(1)(a) tiegħu,
         Billi:

                     (1)

                     Fil-31 ta’ Lulju 2007, l-awtorità kompetenti tas-Slovakkja (“l-awtorità kompetenti għall-evalwazzjoni”) irċeviet applikazzjoni, f’konformità mal-Artikolu 11(1) tad-Direttiva 98/8/KE tal-Parlament Ewropew u tal-Kunsill (2), għall-inklużjoni tas-sustanza attiva kloru attiv rilaxxat mill-aċidu ipokloruż fl-Anness I ta’ dik id-Direttiva għall-użu fil-prodotti bijoċidali tat-tip ta’ prodott 1, l-iġjene tal-bniedem, kif definit fl-Anness V ta’ dik id-Direttiva, li jikkorrispondi għat-tip ta’ prodott 1 kif definit fl-Anness V tar-Regolament (UE) Nru 528/2012.

                     (2)

                     Fid-19 ta’ Novembru 2010, l-awtorità kompetenti għall-evalwazzjoni ressqet ir-rapport tal-valutazzjoni flimkien mal-konklużjonijiet tagħha lill-Kummissjoni f’konformità mal-Artikolu 11(2) tad-Direttiva 98/8/KE.

                     (3)

                     Fis-16 ta’ Ġunju 2020, il-Kumitat dwar il-Prodotti Bijoċidali adotta l-opinjoni tal-Aġenzija Ewropea għas-Sustanzi Kimiċi (3) (“l-Aġenzija”), wara li kkunsidra l-konklużjonijiet tal-awtorità kompetenti għall-evalwazzjoni.

                     (4)

                     Skont dik l-opinjoni, il-prodotti bijoċidali tat-tip ta’ prodott 1 li jużaw il-kloru attiv rilaxxat mill-aċidu ipokloruż jistgħu jkunu mistennija li jissodisfaw ir-rekwiżiti stabbiliti fl-Artikolu 5 tad-Direttiva 98/8/KE, dment li jiġu ssodisfati ċerti speċifikazzjonijiet u kundizzjonijiet li jikkonċernaw l-użu tagħhom.

                     (5)

                     Filwaqt li titqies l-opinjoni tal-Aġenzija, jixraq li l-kloru attiv rilaxxat mill-aċidu ipokloruż bħala sustanza attiva jiġi approvat għall-użu fil-prodotti bijoċidali tat-tip ta’ prodott 1, soġġett għall-konformità ma’ ċerti speċifikazzjonijiet u kundizzjonijiet.

                     (6)

                     Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Prodotti Bijoċidali,

               ADOTTAT DAN IR-REGOLAMENT:

            Artikolu 1
            Il-kloru attiv rilaxxat mill-aċidu ipokloruż huwa approvat bħala sustanza attiva għall-użu fil-prodotti bijoċidali tat-tip ta’ prodott 1, soġġett għall-ispeċifikazzjonijiet u għall-kundizzjonijiet stabbiliti fl-Anness.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-26 ta’ Frar 2021.

                  Għall-Kummissjoni

                  Il-President

               Ursula VON DER LEYEN

            (1)  ĠU L 167, 27.6.2012, p. 1.

            (2)  Id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (ĠU L 123, 24.4.1998, p. 1).

            (3)  L-Opinjoni tal-Kumitat dwar il-Prodotti Bijoċidali dwar l-applikazzjoni għall-approvazzjoni tas-sustanza attiva kloru attiv rilaxxat mill-aċidu ipokloruż, Tip ta’ prodott: 1, ECHA/BPC/255 adottata fis-16 ta’ Ġunju 2020.

            ANNESS

                        Isem Komuni

                        Isem IUPAC
                        Numri ta’ Identifikazzjoni

                        Grad minimu ta’ purità tas-sustanza attiva  (1)

                        Data tal-approvazzjoni

                        Data tal-iskadenza tal-approvazzjoni

                        Tip ta’ prodott

                        Kundizzjonijiet speċifiċi

                        Kloru attiv rilaxxat mill-aċidu ipokloruż

                        Isem IUPAC: Aċidu ipokloruż
                        Numru KE: 232-232-5
                        Numru CAS: 7790-92-3

                        Speċifikazzjoni stabbilita għall-aċidu ipokloruż (bħala piż niexef min. 90,87 % w/w) li jirrilaxxa l-kloru attiv.
                        L-aċidu ipokloruż huwa l-ispeċi predominanti f’pH 3,0 – 7,4.

                        L-1 ta’ Lulju 2021

                        It-30 ta’ Ġunju 2031

                        1

                        Fil-valutazzjoni tal-prodott għandha tingħata attenzjoni partikolari lill-esponimenti, lir-riskji u lill-effikaċja marbuta ma’ kull użu kopert b’applikazzjoni għal awtorizzazzjoni, iżda li ma jkunx indirizzat fil-valutazzjoni tar-riskji tas-sustanza attiva fil-livell tal-Unjoni.

               (1)  Il-purità indikata f’din il-kolonna kienet il-grad minimu ta’ purità tas-sustanza attiva evalwata. Is-sustanza attiva fil-prodott imqiegħed fis-suq jista’ jkollha l-istess purità jew purità differenti jekk ikun intwera li teknikament din tkun ekwivalenti għas-sustanza attiva evalwata.


title: Regolament ta’ Implimentazzjoni tal-Kummissjoni (UE) 2021/367 tal-1 ta’ Marzu 2021 dwar it-tiġdid tal-awtorizzazzjoni ta’ preparazzjoni ta’ Saccharomyces cerevisiae CNCM I-4407 bħala addittiv tal-għalf għall-għoġġiela għat-trobbija u li jħassar ir-Regolament (UE) Nru 883/2010 (detentur tal-awtorizzazzjoni S.I. Lesaffre) (Test b’rilevanza għaż-ŻEE)

text:
                  2.3.2021

                  MT

                  Il-Ġurnal Uffiċjali tal-Unjoni Ewropea

                  L 71/1

         REGOLAMENT TA’ IMPLIMENTAZZJONI TAL-KUMMISSJONI (UE) 2021/367
         tal-1 ta’ Marzu 2021
         dwar it-tiġdid tal-awtorizzazzjoni ta’ preparazzjoni ta’ Saccharomyces cerevisiae CNCM I-4407 bħala addittiv tal-għalf għall-għoġġiela għat-trobbija u li jħassar ir-Regolament (UE) Nru 883/2010 (detentur tal-awtorizzazzjoni S.I. Lesaffre)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-additivi għall-użu fl-għalf tal-annimali (1), u b’mod partikolari l-Artikolu 9(2) tiegħu,
         Billi:

                     (1)

                     Ir-Regolament (KE) Nru 1831/2003 jipprevedi l-awtorizzazzjoni tal-addittivi biex jintużaw fl-għalf għall-annimali u r-raġunijiet u l-proċeduri biex tingħata u tiġġedded din l-awtorizzazzjoni.

                     (2)

                        Saccharomyces cerevisiae CNCM I-4407, li qabel kienet identifikata bħala Saccharomyces cerevisiae NCYC Sc47, kienet awtorizzata għal 10 snin bħala addittiv tal-għalf għall-għoġġiela għat-trobbija bir-Regolament tal-Kummissjoni (UE) Nru 883/2010 (2).

                     (3)

                     F’konformità mal-Artikolu 14 tar-Regolament (KE) Nru 1831/2003, tressqet applikazzjoni mid-detentur tal-awtorizzazzjoni tas-Saccharomyces cerevisiae CNCM I-4407 bħala addittiv tal-għalf għat-tiġdid tal-awtorizzazzjoni għall-għoġġiela għat-trobbija, fejn intalab li l-addittiv jiġi kklassifikat fil-kategorija tal-addittivi “addittivi żootekniċi”. Dik l-applikazzjoni kellha magħha d-dettalji u d-dokumenti meħtieġa skont l-Artikolu 14(2) ta’ dak ir-Regolament.

                     (4)

                     Fl-opinjoni tagħha tal-25 ta’ Mejju 2020 (3), l-Awtorità Ewropea dwar is-Sigurtà fl-Ikel (“l-Awtorità”) ikkonkludiet li l-applikant ipprovda l-evidenza li l-addittiv jikkonforma mal-kundizzjonijiet eżistenti għall-awtorizzazzjoni. L-Awtorità kkonkludiet li l-preparazzjoni Saccharomyces cerevisiae CNCM I-4407 ma għandhiex effett ħażin fuq is-saħħa tal-annimali, fuq is-sikurezza tal-konsumaturi u fuq l-ambjent. Hija kkonkludiet ukoll li din mhijiex irritant tal-ġilda jew tal-għajnejn u, billi ma hemmx data, ma jistgħux jintlaħqu konklużjonijiet dwar il-potenzjal ta’ sensitizzazzjoni tal-ġilda ta’ dan l-addittiv. Għalhekk, il-Kummissjoni hija tal-fehma li jenħtieġ li jittieħdu miżuri protettivi biex jipprevjenu effetti ħżiena fuq is-saħħa tal-bniedem, b’mod partikolari fir-rigward tal-utenti tal-addittiv. Hija vverifikat ukoll ir-rapport dwar il-metodu tal-analiżi tal-addittiv tal-għalf f’għalf li ġie sottomess mil-laboratorju ta’ referenza stabbilit bir-Regolament (KE) Nru 1831/2003.

                     (5)

                     Il-valutazzjoni tal-preparazzjoni ta’ Saccharomyces cerevisiae CNCM I-4407 turi li l-kundizzjonijiet għall-awtorizzazzjoni, kif previsti fl-Artikolu 5 tar-Regolament (KE) Nru 1831/2003, huma ssodisfati. Għaldaqstant, jenħtieġ li tiġġedded l-awtorizzazzjoni għal dak l-addittiv.

                     (6)

                     B’konsegwenza tat-tiġdid tal-awtorizzazzjoni tal-preparazzjoni tas-Saccharomyces cerevisiae CNCM I-4407 bħala addittiv tal-għalf, jenħtieġ li jitħassar ir-Regolament (UE) Nru 883/2010.

                     (7)

                     Billi ma hemmx ħtieġa minħabba xi raġunijiet ta’ sikurezza li jiġu applikati minnufih il-bidliet fil-kundizzjonijiet tal-awtorizzazzjoni tal-preparazzjoni tas-Saccharomyces cerevisiae CNCM I-4407, jixraq li jingħata perjodu ta’ tranżizzjoni biex il-partijiet ikkonċernati jkunu jistgħu jitħejjew biex jissodisfaw ir-rekwiżiti l-ġodda li jirriżultaw mit-tiġdid tal-awtorizzazzjoni.

                     (8)

                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

               ADOTTAT DAN IR-REGOLAMENT:

            Artikolu 1
            Tiġdid tal-awtorizzazzjoni
            L-awtorizzazzjoni tal-addittiv speċifikat fl-Anness, tal-kategorija tal-addittivi “addittivi żootekniċi” u tal-grupp funzjonali “stabbilizzanti għall-batterji li jkun hemm fil-musrana” hija awtorizzata soġġett għall-kundizzjonijiet stipulati f’dak l-Anness.

            Artikolu 2
            Perjodu ta’ tranżizzjoni

               1.   L-addittiv speċifikat fl-Anness u t-taħlitiet lesti minn qabel li fihom minnu, li jiġu prodotti u ttikkettati qabel it-22 ta’ Settembru 2021 f’konformità mar-regoli li kienu japplikaw qabel it-22 ta’ Marzu 2021 jistgħu jibqgħu jitqiegħdu fis-suq u jintużaw sakemm jispiċċaw l-istokkijiet eżistenti.

               2.   L-għalf kompost u l-materjali tal-għalf li fihom l-addittiv speċifikat fl-Anness li jiġu prodotti u ttikkettati qabel it-22 ta’ Marzu 2022 f’konformità mar-regoli li kienu japplikaw qabel it-22 ta’ Marzu 2021 jistgħu jibqgħu jitqiegħdu fis-suq u jintużaw sakemm jispiċċaw l-istokkijiet eżistenti jekk ikunu maħsubin għall-annimali li jipproduċu l-ikel.

            Artikolu 3
            Tħassir
            Ir-Regolament (UE) Nru 883/2010 jitħassar.

            Artikolu 4
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-1 ta’ Marzu 2021.

                  Għall-Kummissjoni

                  Il-President

               Ursula VON DER LEYEN

            (1)  ĠU L 268, 18.10.2003, p. 29.

            (2)  Ir-Regolament tal-Kummissjoni (UE) Nru 883/2010 tas-7 ta’ Ottubru 2010 dwar l-awtorizzazzjoni ta’ użu ġdid tas-Saccharomyces cerevisiae NCYC Sc 47 bħala addittiv tal-għalf għal għoġġiela għat-trobbija (id-detentur tal-awtorizzazzjoni Société industrielle Lesaffre) (ĠU L 265, 8.10.2010, p. 1).

            (3)  EFSA Journal 2020;18(6):6167.

            ANNESS

                        Numru ta’ identifikazzjoni tal-addittiv

                        Isem id-detentur tal-awtorizzazzjoni

                        Addittiv

                        Kompożizzjoni, formula kimika, deskrizzjoni, metodu analitiku

                        Speċi jew kategorija tal-annimal

                        Età massima

                        Kontenut minimu

                        Kontenut massimu

                        Dispożizzjonijiet oħrajn

                        Tmiem il-perjodu tal-awtorizzazzjoni

                        CFU/kg ta’ għalf sħiħ b’kontenut ta’ ndewwa ta’ 12 %

                           Kategorija tal-addittivi żootekniċi. Grupp funzjonali: stabbilizzanti għall-batterji li jkun hemm fil-musrana

                        4b1702

                        S.I. Lesaffre

                           Saccharomyces cerevisiae CNCM I-4407

                           Kompożizzjoni tal-addittiv

                        Preparazzjoni ta’ Saccharomyces cerevisiae CNCM I-4407 li fiha minimu ta’ 5 × 109 CFU/g
                        Forma solida

                        Għoġġiela għat-trobbija

                        -

                        1,5 ×109

                        -

                                    1.

                                    Fl-istruzzjonijiet għall-użu tal-addittiv u tat-taħlitiet lesti minn qabel għandhom jiġu indikati l-kundizzjonijiet tal-ħżin u l-istabbiltà waqt it-trattament bis-sħana.

                                    2.

                                    Għall-utenti tal-addittiv u tat-taħlitiet lesti minn qabel, l-operaturi tan-negozji tal-għalf għandhom jistabbilixxu l-proċeduri operazzjonali u l-miżuri organizzattivi biex jindirizzaw ir-riskji potenzjali li jirriżultaw mill-użu. Meta dawk ir-riskji ma jistgħux jixxejnu jew jitnaqqsu kemm jista’ jkun b’dawn il-proċeduri u l-miżuri, l-addittiv u t-taħlitiet lesti minn qabel għandhom jintużaw b’tagħmir personali protettiv.

                        22.3.2031

                           Karatterizzazzjoni tas-sustanza attiva:

                        Ċelloli mnixxfin vijabbli ta’ Saccharomyces cerevisiae CNCM I-4407

                           Metodu analitiku
                            (1)

                        Enumerazzjoni: metodu tat-tferrigħ
                        bl-użu ta’ agar magħmul mid-destrożju,
                        l-estratt tal-ħmira u l-kloramfenikol EN15789
                        Identifikazzjoni: metodu tar-reazzjoni katina bil-polimerażi (PCR) CEN/TS
                        15790.

               (1)  Id-dettalji tal-metodi analitiċi huma disponibbli fl-indirizz tal-Laboratorju ta’ Referenza li ġej:https://ec.europa.eu/jrc/en/eurl/feed-additives/evaluation-reports.


title: Regolament ta’ Implimentazzjoni tal-Kummissjoni (UE) 2021/368 tal-1 ta’ Marzu 2021 li tagħti awtorizzazzjoni tal-Unjoni għall-prodott bijoċidali uniku “Aero-Sense Aircraft Insecticide ASD” (Test b’rilevanza għaż-ŻEE)

text:
                  2.3.2021

                  MT

                  Il-Ġurnal Uffiċjali tal-Unjoni Ewropea

                  L 71/4

         REGOLAMENT TA’ IMPLIMENTAZZJONI TAL-KUMMISSJONI (UE) 2021/368
         tal-1 ta’ Marzu 2021
         li tagħti awtorizzazzjoni tal-Unjoni għall-prodott bijoċidali uniku “Aero-Sense Aircraft Insecticide ASD”
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (1), u b’mod partikolari l-ewwel subparagrafu tal-Artikolu 44(5) tiegħu,
         Billi:

                     (1)

                     Fit-2 ta’ Frar 2018, Aero-Sense NV ippreżentat applikazzjoni f’konformità mal-Artikolu 43(1) tar-Regolament (UE) Nru 528/2012 għall-awtorizzazzjoni ta’ prodott bijoċidali uniku bl-isem “Aero-Sense Aircraft Insecticide ASD” tat-tip ta’ prodotti 18, kif deskritt fl-Anness V ta’ dak ir-Regolament, u pprovdiet konferma bil-miktub li l-awtorità kompetenti tal-Belġju kienet aċċettat li tevalwa l-applikazzjoni. L-applikazzjoni ġiet irreġistrata bin-numru tal-każ BC-DX037393-17 fir-Reġistru għall-Prodotti Bijoċidali.

                     (2)

                     L-“Aero-Sense Aircraft Insecticide ASD” fih il-1R-trans fenotrina, bħala s-sustanza attiva, li hija inkluża fil-lista tal-Unjoni ta’ sustanzi attivi approvati msemmija fl-Artikolu 9(2) tar-Regolament (UE) Nru 528/2012.

                     (3)

                     Fis-7 ta’ Mejju 2020, f’konformità mal-Artikolu 44(1) tar-Regolament (UE) Nru 528/2012, l-awtorità kompetenti tal-evalwazzjoni ppreżentat rapport ta’ valutazzjoni u l-konklużjonijiet tal-evalwazzjoni tagħha lill-Aġenzija Ewropea għas-Sustanzi Kimiċi (“l-Aġenzija”).

                     (4)

                     Fit-2 ta’ Lulju 2020, f’konformità mal-Artikolu 44(3) tar-Regolament (UE) Nru 528/2012, l-Aġenzija ssottomettiet lill-Kummissjoni opinjoni (2), l-abbozz tas-sommarju tal-karatteristiċi tal-prodott bijoċidali (“SPC”) tal-“Aero-Sense Aircraft Insecticide ASD” u r-rapport finali tal-valutazzjoni dwar il-prodott bijoċidali uniku.

                     (5)

                     L-opinjoni kkonkludiet li l-“Aero-Sense Aircraft Insecticide ASD” huwa prodott bijoċidali uniku, li huwa eliġibbli għall-awtorizzazzjoni tal-Unjoni f’konformità mal-Artikolu 42(1) tar-Regolament (UE) Nru 528/2012 u li, soġġett għall-konformità mal-abbozz tal-SPC, jissodisfa l-kundizzjonijiet stabbiliti fl-Artikolu 19(1) ta’ dak ir-Regolament.

                     (6)

                     Fl-4 ta’ Awwissu 2020, f’konformità mal-Artikolu 44(4) tar-Regolament (UE) Nru 528/2012, l-Aġenzija bagħtet l-abbozz tal-SPC lill-Kummissjoni bil-lingwi uffiċjali kollha tal-Unjoni.

                     (7)

                     Il-Kummissjoni taqbel mal-opinjoni tal-Aġenzija u għalhekk hija tal-fehma li jixraq li tagħti l-awtorizzazzjoni tal-Unjoni għall-“Aero-Sense Aircraft Insecticide ASD”.

                     (8)

                     Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Prodotti Bijoċidali,

               ADOTTAT DAN IR-REGOLAMENT:

            Artikolu 1
            Qed tingħata l-awtorizzazzjoni tal-Unjoni bin-numru tal-awtorizzazzjoni EU-0024297-0000 lil Aero-Sense NV għat-tqegħid fis-suq u għall-użu tal-prodott bijoċidali uniku “Aero-Sense Aircraft Insecticide ASD”, f’konformità mas-sommarju tal-karatteristiċi tal-prodotti bijoċidali stabbiliti fl-Anness.
            L-awtorizzazzjoni tal-Unjoni hija valida mit-22 ta’ Marzu 2021 sat-28 ta’ Frar 2031.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-1 ta’ Marzu 2021.

                  Għall-Kummissjoni

                  Il-President

               Ursula VON DER LEYEN

            (1)  ĠU L 167, 27.6.2012, p. 1.

            (2)  ECHA opinion of 17 June 2020 on the Union authorisation of the biocidal product “Aero-Sense Aircraft Insecticide ASD” (ECHA/BPC/262/2020), https://echa.europa.eu/bpc-opinions-on-union-authorisation

            ANNESS
            Sommarju tal-karatteristiċi tal-prodott għal prodott bijoċidali
            Aero-Sense Aircraft Insecticide ASD
            Prodott tip 18 - Insettiċidi, akariċidi u prodotti għall-kontroll ta’ artropodi oħra (Kontroll tal-pesti)
            Numru tal-awtorizzazzjoni: EU-0024297-0000
            Numru tal-ass R4BP: EU-0024297-0000
            1.   INFORMAZZJONI AMMINISTRATTIVA

            1.1.   Isem (ismijiet) kummerċjali tal-prodott

                        Isem kummerċjali

                        Aero-Sense Aircraft Insecticide ASD

                  1.2.   Detentur tal-awtorizzazzjoni

                        Isem u indirizz tad-detentur ta’ awtorizzazzjoni

                        Isem

                        Aero-Sense NV

                        Indirizz

                        Schaapbruggestraat 50, 8800 Roeselare, Belġju

                        Numru tal-awtorizzazzjoni

                        EU-0024297-0000

                           Numru tal-ass R4BP

                        EU-0024297-0000

                        Data tal-awtorizzazzjoni

                        It-22 ta’ Marzu 2021.

                        Data ta’ skadenza tal-awtorizzazzjoni

                        It-28 ta’ Frar 2031.

                  1.3.   Manifattur(i) tal-prodott

                        L-isem tal-manifattur

                        Volcke Aerosol Connection

                        L-indirizz tal-manifattur

                        Industrielaan 15, 8520 Kuurne Il-Belġju

                        Post ta ‘siti ta’ manifattura

                        Industrielaan 15, 8520 Kuurne Il-Belġju

                        L-isem tal-manifattur

                        Envasado Xiomara, S.L.

                        L-indirizz tal-manifattur

                        Polígono Industrial La Torrecilla Chica, 6, 45220 Yeles - Toledo Spanja

                        Post ta ‘siti ta’ manifattura

                        Polígono Industrial La Torrecilla Chica, 6, 45220 Yeles - Toledo Spanja

                        L-isem tal-manifattur

                        Aero-Sense NV

                        L-indirizz tal-manifattur

                        Kachtemsestraat 289, 8800 Roeselare Il-Belġju

                        Post ta ‘siti ta’ manifattura

                        Kachtemsestraat 289, 8800 Roeselare Il-Belġju

                  1.4.   Manifattur(i) tas-sustanza(i) attiva(i)

                        Sustanza attiva

                        1R-trans fenotrin

                        L-isem tal-manifattur

                        Endura S.p.A

                        L-indirizz tal-manifattur

                        Viale Pietro Pietramellara 5, 40121 Bologna Italja

                        Post ta ‘siti ta’ manifattura

                        39 Wenfeng Road, 225009 Yangzhou, Jiangsu Ċina

                  2.   KOMPOŻIZZJONI U FORMULAZZJONI TAL-PRODOTT

            2.1.   Informazzjoni kwalitattiva u kwantitattiva fuq il-kompożizzjoni tal-prodott

                        Isem komuni

                        Isem IUPAC

                        Funzjoni

                        Numru CAS

                        Numru KE

                        Kontenut (%)

                        1R-trans fenotrin

                        3-phenoxybenzyl (1R,3R)-2,2-dimethyl- 3-(2-methylprop-1- enyl)cyclopropanecarboxylate

                        Sustanza attiva

                        26046-85-5

                        247-431-2

                        2,0

                  2.2.   Tip ta’ formulazzjoni

            AE - Aerosol dispenser
            3.   DIKJARAZZJONIJIET TA’ PERIKLU U PREKAWZJONI

                        Dikjarazzjonijiet dwar Periklu

                        Kontenitur taħt pressjoni. Jista jinfaqa meta jissaħħan
                        Tossiku ħafna għall-organiżmi akkwatiċi.
                        Tossiku ħafna għall-organiżmi akkwatiċi b’mod li jħalli effetti dejjiema.

                        Dikjarazzjonijiet dwar Prekawzjoni

                        Biegħed mis-sħana, uċuħ jaħarqu, xrar tan-nar, fjammi miftuħa u sorsi oħra li jaqbdu. – Tpejjipx.
                        Ittaqqbux u taħarqux, anki wara li tużah.
                        Evita r-rilaxx fl-ambjent.
                        Iġbor it-tixrid.
                        Ipproteġi mid-dawl tax-xemx.Tesponix għal temperaturi li jeċċedu l-50 °C/122 °F.
                        Armi il-kontenitur fi punt ta’ ġbir ta’ skart perikoluż jew speċjali..

                  4.   UŻU(IJIET) AWTORIZZATI

            4.1.   deskrizzjoni użu

               Tabella 1. Uża # 1 – Nemus – Trattament tal-ajruplani - Professjonisti

                        Tip ta’ Prodott

                        TP 18 - Insettiċidi, akariċidi u prodotti għall-kontroll ta’ artropodi oħra

                        Meta rilevanti, deskrizzjoni eżatta tal-użu awtorizzat

                        Insettiċida

                        Organiżmu/Organiżmi fil-mira (inkluż l-istadju ta’ żvilupp)

                        isem xjentifiku: Culex spp.
                        isem komuni: Nemus Culex
                        istadju iżvilupp: Adulti|Insetti, mammiferi (annimali gerriema eż)
                        isem xjentifiku: Aedes spp.
                        isem komuni: Aedes mosquitoes
                        istadju iżvilupp: Adulti|Insetti, mammiferi (annimali gerriema eż)
                        isem xjentifiku: Anopheles spp.
                        isem komuni: Anopheles mosquitoes
                        istadju iżvilupp: Adulti|Insetti, mammiferi (annimali gerriema eż)

                        Qasam tal-użu

                        Indoor
                        Applikazzjoni fil-kabina tal-pilota u fil-kabina tal-passiġġieri għal diżinsettizzazzjoni tal-ajruplan.

                        Metodu(i) ta’ applikazzjoni

                        Metodu: Sprej ajrusol
                        Deskrizzjoni dettaljata: Traxxix

                        Rata (rati) ta’ applikazzjoni u frekwenza

                        Rata ta ‘Applikazzjoni: Rata ta’ applikazzjoni rakkomandata: 35 g/100 m3 (i.e. 0.7 g s.a./100 m3).
                        Dilwizzjoni (%): Prodott lest għall-użu.
                        Numru u ħin tal-applikazzjoni: It-trattament irid jiġi ripetut fuq kull titjira fejn huwa meħtieġ trattament ta’ diżinsettizzazzjoni.
                        Applikazzjoni waħda kull titjira biss.

                        Kategorija(i) tal-utenti

                        professjonali

                        Daqsijiet tal-pakkett u materjal tal-imballaġġ

                        Bott tal-Aluminju (ALU) stampat 18 bar - Stampat bil-kulur kollu
                        Tap abjad (Attwatur ta’ Sparatura Waħda) jew Tapp blu (Attwatur ta’ Bosta Sparaturi)
                        Ippakkjat f’imballaġġ tal-kartun kull 24 biċċa
                        Disponibbli f’bosta daqsijiet ta’ bottijiet:

                                    •

                                    40 g (34 ml)

                                    •

                                    60 g (52 ml)

                                    •

                                    100 g (86 ml)

                  4.1.1.   Uża speċifiċi istruzzjonijiet għall-użu

                        —

                        Jekk jogħġbok irreferi għall-manwal t’abbord għan-numru ta’ bottijiet meħtieġa għal trattament ta’ diżinsettizzazzjoni għal kull ajruplan speċifiku.

                        —

                        Il-proċedura ta’ diżinsettizzazzjoni għandha tkun imħabbra lill-passiġġieri qabel l-applikazzjoni tal-prodott fl-ajruplan. Il-passiġġieri għandhom jingħataw il-parir li jagħlqu għajnejhom u jgħattu wiċċhom waqt li tkun qed issir il-proċedura.

                        —

                        Tisprejjax direttament fuq il-ġilda jew fl-għajnejn.

                        —

                        Tisprejjax fuq jew qrib l-ikel, żoni ta’ preparazzjoni tal-ikel jew għodod tal-ikel.

                        —

                        Dejjem aħsel idejk wara l-immaniġġar.

                        —

                        Evita użu minn persunal mhux awtorizzat.

                        —

                        Neħħi t-tapp.

                        —

                        Żomm il-bott(ijiet) vertikalment f’distanza ta’ driegħ.

                        —

                        Tapp abjad għal “Sparatura waħda”: agħfas it-tab fuq iż-żennuna tal-isprej sakemm jillokkja ’l isfel. Il-prodott ajrusol jiġi rilaxxata fi sprejjatura kontinwa waħda.

                        —

                        Tapp blu għal “Bosta sparaturi”: agħfas it-tab fuq iż-żennuna tal-isprej sakemm ikun hemm rilaxx ta’ kwantità suffiċjenti jew sakemm il-prodott ikun rilaxxat kollu.

                        —

                        L-ajrusol insettiċida għandu jiġi sprejjat billi ż-żennuna tad-dispensur tal-ajrusol tkun immirata f’angolu ta’ madwar 45° lejn is-saqaf madwar l-ajruplan.

                        —

                        L-isprej għandu jkun dirett lejn ftit wara l-utent.

                        —

                        Sprejja b’uniformità madwar iż-żona kollha.

                        40 g (34 ml) - Bott wieħed jitratta b’mod effettiv 114 m3 volum ta’ arja;

                        60 g (52 ml) - Bott wieħed jitratta b’mod effettiv 171 m3 volum ta’ arja;

                        100 g (86 ml) - Bott wieħed jitratta b’mod effettiv 285 m3 volum ta’ arja.

               Diżinsettizzazzjoni “blocks away”

            Din il-proċedura ssir qabel it-tluq wara li jkunu telgħu l-passiġġieri u l-bibien ingħalqu.
            Il-gverta tal-ajruplan tiġi sprejjata qabel id-dħul tal-ekwipaġġ.
            Biex id-diżinsettizzazzjoni tkun effettiva, is-sistema tal-ajra kondizzjonata tal-ajruplan trid tintefa’ waqt l-isprejjar. L-ekwipaġġ għandu jittratta kull post possibbli ta’ kenn għall-insetti inklużi toilets, kċejjen u gwardarobbi, sakemm dawn iż-żoni ma jkunux ġew sprejjati flimkien mal-gverta tal-ajruplan qabel id-dħul tal-passiġġieri.

               “Top-of-descent” (sprejjar matul it-titjira)

            Skont il-Gwida tal-WHO, sprejjar ta’ qabel it-titjira u qabel l-inżul huwa metodu ta’ diżinsettizzazzjoni f’żewġ partijiet. “Qabel l-inżul” (sprejjar matul it-titjira) huwa t-tieni teknika ta’ dan il-metodu u jitwettaq qabel l-inżul, hekk kif l-ajruplan jibda l-inżul lejn l-ajruport ta’ destinazzjoni. Iċ-ċirkolazzjoni mill-ġdid tal-arja għandha tkun issettjata għal fluss normali.
            Ebda effikaċja residwa ma ntweriet.
            Il-prodott li fih 1R-trans phenothrin ma għandux jintuża għal trattament qabel u waqt it-titjira fl-istess ajruplan.
            4.1.2.   Miżuri ta ‘mitigazzjoni tar-riskji speċifiċi għall-użu

                        —

                        Il-prodott għandu jiġi applikat darba biss kull titjira.

                        —

                        Membru tal-ekwipaġġ ma għandux jagħmel aktar minn applikazzjoni waħda kuljum.

                        —

                        Tużax/tapplikax direttament fuq jew ħdejn l-ikel, l-għalf jew ix-xorb, jew fuq uċuħ jew għodod li aktarx jistgħu jiġu f’kuntatt mal-ikel u x-xorb.

                        —

                        Fih il-1R-trans phenothrin (pyrethroids), jista’ jkun ta’ periklu għal qtates. Għandha tingħata attenzjoni fl-użu tal-prodott meta qtates huma preżenti fl-ajruplan. Il-qtates għandhom jinżammu l-bogħod matul it-trattament.

                        —

                        It-tindif ta’ ajruplan trattat għandu jsir biss bi prodotti speċjalizzati li ma jirrikjedux l-iskariku ta’ likwidu skartat fid-drenaġġ u l-impjanti tat-trattament tad-drenaġġ lokali.

                        —

                        Tagħmir ta’ tindif (pniezel, biċċiet tad-drapp, eċċ) użati fuq ajruplan wara applikazzjoni tal-prodott għandhom jintremew bħala skart solidu u ma għandhomx jerġgħu jintużaw.

                  4.1.3.   Fejn speċifika għall-użu, il-partikolaritajiet tal-effetti diretti jew indiretti, l-istruzzjonijiet l-ewwel għajnuna u miżuri ta ‘emerġenza biex jipproteġu l-ambjent

            Struzzjonijiet dwar l-ewwel għajnuna:

               Ġenerali

                        —

                        JEKK JINĠIBED MAN-NIFS: Jekk iseħħu xi sintomi sejjaħ ĊENTRU TA’ AVVELIMENT jew tabib.

                        —

                        JEKK JINBELA’: Jekk iseħħu xi sintomi sejjaħ ĊENTRU TA’ AVVELIMENT jew tabib.

                        —

                        F’KAŻ TA’ KUNTATT MAL-ĠILDA: Aħsel bis-sapun u l-ilma. Jekk iseħħu xi sintomi sejjaħ ĊENTRU TA’ AVVELIMENT jew tabib.

                        —

                        JEKK JIDĦOL FL-GĦAJNEJN: JEKK JIDĦOL FL-GĦAJNEJN: Laħlaħ b’attenzjoni bl-ilma għal diversi minuti. Neħħi l-lentijiet tal-kuntatt, jekk ikun hemm u jkunu faċli biex tneħħihom. Kompli laħlaħ. Jekk iseħħu xi sintomi sejjaħ ĊENTRU TA’ AVVELIMENT jew tabib.

                        —

                        Pyrethroids jistgħu jikkawżaw paresteżija (ħruq u tingiż fil-ġilda mingħajr irritazzjoni). Jekk is-sintome jippersistu: ikkonsulta tabib.

               Miżuri ta’ emerġenza biex ikun protett l-ambjent f’każ ta’ aċċident

                        —

                        Ikkontjeni u kkontrolla n-nixxijat jew it-tixrid b’materjali assorbenti li ma jieħdux in-nar, bħar-ramel, trab, vermiculite, trab diatomaċju f’tankijiet għar-rimi tal-iskart.

                        —

                        Evita li kwalunkwe materjal jidħol fid-drenaġġ jew kanali tal-ilma.

                        —

                        Tidderiġiex sprej tal-ilma lejn il-punt ta’ tnixxija jew tixrid.

                        —

                        Ħalli jevapora kwalunkwe prodott li jibqa’ bħala riżultat tat-tnixxija jew tixrid.

                  4.1.4.   Fejn speċifika għall-użu, l-istruzzjonijiet għar-rimi sikur tal-prodott u l-ippakkjar tiegħu

                        —

                        Għandha ssir entrata xierqa fid-Dikjarazzjoni Ġenerali tal-Ajruplan, li tagħti dettalji tal-proċedura ta’ diżinsettizzazzjoni flimkien man-numri tas-serje tal-bottijiet tal-isprej użati.

                        —

                        Il-bottijiet tal-isprej użati għandhom jinżammu għall-ispezzjoni mill-Awtorità tas-Saħħa tal-Port.

                        —

                        Titfax il-prodott fid-drenaġġ jew kanali tal-ilma.

                        —

                        Assigura li l-immaniġġar tal-iskart isir mingħajr periklu għas-saħħa umana, mingħajr ħsara lill-ambjent u, b’mod partikulari, mingħajr riskju għall-ilma, arja, ħamrija, pjanti jew annimali.

                        —

                        Irriċikla jew armi l-iskart tal-prodott b’konformità mal-leġiżlazzjoni applikabbli, preferibbilment permezz ta’ kollettur jew kumpanija ċċertifikata.

                        —

                        Tikkontaminax l-art jew l-ilma bl-iskart tal-prodott.

                        —

                        Tiddisponix mill-iskart tal-prodott fl-ambjent.

                  4.1.5.   Fejn speċifika għall-użu, il-kundizzjonijiet tal-ħażna u l-ħajja fuq l-ixkaffa tal-prodott taħt kundizzjonijiet normali tal-ħżin

            Ara d-direzzjonijiet dwar l-użu
            5.   DIREZZJONIJIET ĠENERALI GĦALL-UŻU (1)

            5.1.   Istruzzjonijiet għall-użu

            Ara taqsima 4.1.1
            5.2.   Miżuri ta ‘mitigazzjoni ta’ riskju

            Ara taqsima 4.1.2
            5.3.   Partikolaritajiet tal-effetti diretti jew indiretti, l-istruzzjonijiet tal-ewwel għajnuna u l-miżuri ta ‘emerġenza biex jipproteġu l-ambjent

            Ara taqsima 4.1.3
            5.4.   Istruzzjonijiet għar-rimi sikur tal-prodott u l-ippakkjar tiegħu

            Ara taqsima 4.1.4
            5.5.   Kundizzjonijiet tal-ħażna u l-ħajja fuq l-ixkaffa tal-prodott taħt kundizzjonijiet normali tal-ħżin

                        —

                        Aħżen bl-imballaġġ oriġinali f’post frisk (taħt l-40 °C), niexef u ventilat tajjeb. Ipprotegi mill-ġlata.

                        —

                        Aħżen lil hinn minn dawl tax-xemx dirett, anke meta vojt.

                  Żmien kemm idum tajjeb il-prodott: Sentejn
            6.   INFORMAZZJONI OĦRA

               (1)  L-istruzzjonijiet għall-użu, il-miżuri ta’ mitigazzjoni tar-riskji u struzzjonijiet oħrajn għall-użu taħt din it-taqsima huma validi għal kull użu awtorizzat.


title: Regolament ta’ Implimentazzjoni tal-Kummissjoni (UE) 2021/369 tal-1 ta’ Marzu 2021 li jistabbilixxi l-ispeċifikazzjonijiet tekniċi u l-proċeduri meħtieġa għas-sistema ta’ interkonnessjoni tar-reġistri ċentrali msemmija fid-Direttiva (UE) 2015/849 tal-Parlament Ewropew u tal-Kunsill (Test b’rilevanza għaż-ŻEE)

text:
                  2.3.2021

                  MT

                  Il-Ġurnal Uffiċjali tal-Unjoni Ewropea

                  L 71/11

         REGOLAMENT TA’ IMPLIMENTAZZJONI TAL-KUMMISSJONI (UE) 2021/369
         tal-1 ta’ Marzu 2021
         li jistabbilixxi l-ispeċifikazzjonijiet tekniċi u l-proċeduri meħtieġa għas-sistema ta’ interkonnessjoni tar-reġistri ċentrali msemmija fid-Direttiva (UE) 2015/849 tal-Parlament Ewropew u tal-Kunsill
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva (UE) 2015/849 tal-Parlament Ewropew u tal-Kunsill tal-20 ta’ Mejju 2015 dwar il-preklużjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu, li temenda r-Regolament (UE) Nru 648/2012 tal-Parlament Ewropew u tal-Kunsill, u li tħassar id-Direttiva 2005/60/KE tal-Parlament Ewropew u tal-Kunsill u d-Direttiva tal-Kummissjoni 2006/70/KE (1), u b’mod partikulari l-Artikolu 31a tagħha,
         Billi:

                     (1)

                     L-Istati Membri huma meħtieġa jagħmlu interkonnessjoni tar-reġistri nazzjonali tagħhom ta’ sjieda benefiċjarja ċentrali permezz tal-Pjattaforma Ċentrali Ewropea stabbilita bl-Artikolu 22(1) tad-Direttiva (UE) 2017/1132 tal-Parlament Ewropew u tal-Kunsill (2), u l-interkonnessjoni għandha tiġi stabbilita skont l-ispeċifikazzjonijiet u l-proċeduri tekniċi stabbiliti mill-atti ta’ implimentazzjoni adottati mill-Kummissjoni skont l-Artikolu 24 ta’ dik id-Direttiva. Madankollu, id-differenzi bejn l-għan, l-ambitu u l-kontenut tar-reġistri interkonnessi skont id-Direttiva (UE) 2017/1132 u r-reġistri ċentrali ta’ sjieda benefiċjarja stabbiliti skont id-Direttiva (UE) 2015/849 jeħtieġu definizzjoni u adozzjoni ulterjuri ta’ speċifikazzjonijiet tekniċi, miżuri u rekwiżiti oħra li jiżguraw kundizzjonijiet uniformi għall-implimentazzjoni tas-sistema.

                     (2)

                     Il-miżuri previsti f’dan ir-Regolament huma konformi mal-opinjoni tal-Kumitat għall-Prevenzjoni tal-Ħasil tal-Flus u tal-Iffinanzjar tat-Terroriżmu.

               ADOTTAT DAN IR-REGOLAMENT:

            Artikolu 1
            L-ispeċifikazzjonijiet tekniċi u l-proċeduri għas-sistema ta’ interkonnessjoni tar-reġistri msemmija fl-Artikolu 30 u 31 tad- Direttiva (UE) 2015/849 għandhom ikunu kif stipulat fl-Anness.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-1 ta’ Marzu 2021.

                  Għall-Kummissjoni

                  Il-President

               Ursula VON DER LEYEN

            (1)  ĠU L 141 5.6.2015, p. 73

            (2)  Id-Direttiva (UE) 2017/1132 tal-Parlament Ewropew u tal-Kunsill tal-14 ta’ Ġunju 2017 dwar ċerti aspetti tal-liġi dwar il-kumpaniji (ĠU L 169, 30.6.2017, p. 46).

            ANNESS
            Li jistabbilixxi l-ispeċifikazzjonijiet tekniċi u l-proċeduri msemmija fl-Artikolu 1
            1.   Is-suġġett

            Is-sistema ta’ Interkonnessjoni tar-Reġistri tas-Sjieda Benefiċjarja (Beneficial Ownership Registers Interconnection System, “BORIS”) għandha tiġi stabbilita bħala sistema deċentralizzata li tgħaqqad flimkien ir-reġistri nazzjonali ċentrali tas-sjieda benefiċjarja u l-Portal Ewropew tal-Ġustizzja Elettronika (1) permezz tal-Pjattaforma Ċentrali Ewropea (2). Il-BORIS għandha sservi bħala servizz ċentrali ta’ tiftix li jagħmel disponibbli l-informazzjoni kollha relatata mas-sjieda benefiċjarja f’konformità mad-dispożizzjonijiet tad-Direttiva (UE) 2015/849. (3)

            2.   Definizzjonijiet

                        (a)

                        “reġistru” tfisser reġistri ċentrali nazzjonali dwar informazzjoni dwar is-sjieda benefiċjarja msemmija fl-Artikoli 30 u 31 tad-Direttiva (UE) 2015/849;

                        (b)

                        “utent kwalifikat” tfisser l-utenti tal-BORIS imsemmija fil-punti (a) u (b) tal-Artikolu 30(5) u fil-punti (a) u (b) tal-Artikolu 31(4) tad-Direttiva (UE) 2015/849;

                        (c)

                        “informazzjoni minima obbligatorja” tfisser is-sett komuni ta’ informazzjoni bl-istess struttura u tipi fir-reġistri kollha fl-Istati Membri;

                        (d)

                        “informazzjoni addizzjonali” tfisser sett ta’ informazzjoni predefinit b’mod komuni li l-Istati Membri jistgħu jiddeċiedu li jaqsmu - flimkien mal-“informazzjoni obbligatorja minima” - parzjalment jew kompletament permezz tal-BORIS;

                        (e)

                        “numru tar-reġistrazzjoni nazzjonali” tfisser in-numru tal-identità individwali attribwit skont il-liġi nazzjonali lil kumpanija jew entità ġuridika oħra, jew lil trust jew arranġament simili fir-reġistru tas-sjieda benefiċjarja.

                  3.   Ir-relazzjoni tan-numru tar-reġistrazzjoni nazzjonali bl-Identifikatur Uniku Ewropew u bin-numru tar-reġistrazzjoni tal-kumpanija

                        3.1

                        Ir-reġistru tas-sjieda benefiċjarja għandu jaqsam mal-Pjattaforma Ċentrali Ewropea n-numru tar-reġistrazzjoni nazzjonali u, għall-kumpaniji, l-Identifikatur Uniku Ewropew (European Unique Identifier, “EUID”) attribwit lilhom fis-Sistema ta’ Interkonnessjoni tar-Reġistri Kummerċjali (Business Registers Interconnection System, “BRIS”) (4) kif ukoll in-numru tar-reġistrazzjoni tal-kumpanija, f’każ li dan tal-aħħar ikun differenti min-numru tar-reġistrazzjoni nazzjonali. In-numru tar-reġistrazzjoni tal-kumpanija għandu jintuża biex jattribwixxi l-EUID lil kumpaniji li ma għandhomx EUID fil-BRIS. Għal entitajiet legali oħrajn, trusts jew arranġamenti simili, l-EUID għandu jiġi attribwit fuq il-bażi tan-numru tar-reġistrazzjoni nazzjonali.

                        3.2

                        L-utenti tal-BORIS għandhom ikunu jistgħu jfittxu kumpaniji, entitajiet legali oħra, trusts jew arranġamenti simili billi jużaw in-numru tar-reġistrazzjoni nazzjonali u n-numru tar-reġistrazzjoni tal-kumpanija, jekk differenti min-numru tar-reġistrazzjoni nazzjonali.

                        3.3

                        L-Istati Membri jistgħu jagħżlu li ma jipprovdux numri tar-reġistrazzjoni nazzjonali għal trusts jew arranġamenti legali simili. Fir-rigward ta’ trusts jew ta’ arranġamenti legali simili maħluqa nil-liġi tal-Istat Membru fejn huma miżmuma fir-reġistru ta’ sidien benefiċjarji, din id-deroga tapplika biss għal perjodu ta’ ħames snin li jibda jgħodd mid-data li fiha l-BORIS issir operattiva.

                  4.   Metodi ta’ komunikazzjoni

            Il-BORIS għandha tuża metodi bbażati fuq is-servizzi ta’ komunikazzjoni elettronika, bħal servizzi tal-Internet, għall-fini ta’ interkonnessjoni tar-reġistri.
            Il-komunikazzjoni bejn il-portal u l-pjattaforma, u bejn reġistru u l-pjattaforma, għandha tkun komunikazzjoni ta’ wieħed ma’ wieħed.
            5.   Protokolli ta’ komunikazzjoni

            Protokolli tal-Internet sikuri, bħal HTTPS, għandhom jintużaw għall-komunikazzjoni bejn il-portal, il-pjattaforma u l-punti ta’ aċċess fakultattivi.
            Protokolli ta’ komunikazzjoni standard, bħall-Protokoll ta’ Aċċess ta’ Oġġett Uniku (Simple Object Access Protocol, SOAP), jintużaw għat-trażmissjoni ta’ data u l-metadata.
            6.   L-istandards tas-sigurtà

            Għall-komunikazzjoni u d-distribuzzjoni ta’ informazzjoni permezz tal-BORIS, il-miżuri tekniċi li jiżguraw l-istandards ta’ sigurtà minimi tat-teknoloġija tal-informatika jinkludu:

                        (a)

                        miżuri għall-iżgurar tal-kunfidenzjalità tal-informazzjoni, inkluż billi jintużaw kanali sikuri bħal HTTPS;

                        (b)

                        miżuri għall-iżgurar tal-integrità tad-data waqt li tkun qed tiġi skambjata;

                        (c)

                        miżuri għall-iżgurar ta’ nonripudju tal-oriġini tal-mittent tal-informazzjoni fil-BORIS u n-nonripudju tal-wasla tal-informazzjoni;

                        (d)

                        miżuri għall-iżgurar ta’ lloggjar ta’ avvenimenti ta’ sigurtà f’konformità ma’ rakkomandazzjonijiet internazzjonali għal standards tas-sigurtà tat-teknoloġija tal-informazzjoni;

                        (e)

                        miżuri għall-iżgurar tal-awtentikazzjoni u l-awtorizzazzjoni ta’ kull utent kwalifikat u miżuri għall-verifika tal-identità tas-sistemi konnessi mal-portal, mal-pjattaforma jew mar-reġistri fil-BORIS;

                        (f)

                        Jekk meħtieġ, miżuri ta’ protezzjoni kontra tfittxijiet awtomatizzati u kopji ta’ reġistri, bħal pereżempju l-limitazzjoni tar-riżultati ritornati minn kull reġistru għal numru massimu u l-użu tal-funzjonalità CAPTCHA (5).

                  7.
                  Data li għandha tiġi skambjata fil-qafas tal-BORIS

                        7.1.

                        Is-sett ta’ informazzjoni fir-reġistri nazzjonali li jikkonċernaw entità korporattiva jew entità ġuridika oħra, jew trust jew tip simili ta’ arranġament ġuridiku jissejjaħ “rekord BO”. Ir-“rekord BO” jinkludi data dwar il-profil tal-entità jew l-arranġament ikkonċernat, fuq il-persuna tas-sid jew tas-sidien benefiċjarji ta’ din l-entità jew arranġament, kif ukoll fuq l-interess (i) benefiċjarju(i) li għandu(hom) dawn is-sidien.

                        7.2.

                        B’rabta ma’ kumpanija jew entità legali oħra, kif ukoll b’rabta ma’ trust jew arranġament simili, id-data dwar il-profil għandha tinkludi informazzjoni dwar l-isem, il-forma ġuridika, kif ukoll l-indirizz tar-reġistrazzjoni u n-numru tar-reġistrazzjoni nazzjonali, jekk ikun hemm.

                        7.3.

                        Kull Stat Membru għandu jkollu l-possibbiltà li jestendi l-informazzjoni obbligatorja minima b’informazzjoni addizzjonali. Fir-rigward tas-sid benefiċjarju u l-interess benefiċjarju miżmum minnu/ha, l-informazzjoni obbligatorja minima għandha tikkonsisti fid-data stabbilita fit-tieni subparagrafu tal-Artikolu 30(5) u fit-tieni subparagrafu tal-Artikolu 31(4) tad-Direttiva (UE) 2015/849. Fir-rigward tal-identità tas-sid benefiċjarju, l-informazzjoni addizzjonali għandha tinkludi tal-inqas id-data tat-twelid jew id-dettalji ta’ kuntatt, kif stabbilit fl-aħħar sentenza tal-Artikolu 30(5) u t-tielet subparagrafu tal-Artikolu 31(4). Id-data mir-rekord ta’ BO għandha tiġi mmudellata fuq il-bażi tal-ispeċifikazzjoni tal-interfaċċa stabbilita.

                        7.4.

                        L-iskambju ta’ informazzjoni għandu jinkludi wkoll messaġġi meħtieġa għall-operazzjoni tas-sistema, bħall-konferma tar-riċevuta, ir-reġistrazzjoni u r-rappurtar.

                  8.   Struttura tal-format ta’ messaġġ standard

            L-iskambju ta’ informazzjoni bejn ir-reġistri, il-pjattaforma u l-portal għandu jkun ibbażat fuq metodi standard ta’ strutturar tad-data u jiġi espress f’format ta’ messaġġ standard bħal XML (6).
            9.
                  Data għall-pjattaforma

                        9.1.

                        Skont ir-rekwiżiti ta’ interoperabbiltà, is-servizzi li għandhom jiġu esposti minn kull reġistru għandhom jiġu unifikati u jippreżentaw l-istess interfaċċa biex jippermettu l-interazzjoni mill-applikazzjoni li tagħmel is-sejħa, bħall-pjattaforma, b’tip wieħed ta’ interfaċċa li jesponi sett komuni ta’ elementi ta’ data. L-Istati Membri għandhom jallinjaw l-istruttura tad-data interna tagħhom billi jużaw tabelli tal-immappjar jew implimentazzjoni teknika simili biex jissodisfaw ir-rekwiżiti tal-ispeċifikazzjonijiet tal-interfaċċja li għandhom jiġu pprovduti mill-Kummissjoni.

                        9.2.

                        Biex il-pjattaforma tkun tista’ twettaq il-funzjonijiet tagħha għandhom jiġu pprovduti t-tipi ta’ data li ġejjin:

                                    (a)

                                       data li tippermetti l-identifikazzjoni ta’ sistemi konnessi mal-pjattaforma; Din id-data tista’ tikkonsisti f’URLs jew kull numru jew kodiċi ieħor li jidentifika b’mod uniku kull sistema fil-BORIS;

                                    (b)

                                    kull data operattiva oħra meħtieġa għall-pjattaforma biex tiżgura l-funzjonament xieraq u effikaċi tas-servizz ta’ tiftix u l-interoperabbiltà tar-reġistri. Din id-data tista’ tinkludi listi ta’ kodiċi, data ta’ referenza, glossarji u traduzzjonijiet relatati ta’ dawn il-metadata, kif ukoll data ta’ reġistrazzjoni u rappurtar.

                        9.3.

                        Id-data u l-metadata ġestiti mill-pjattaforma għandhom jiġu pproċessati u maħżuna f’konformità mal-istandards tas-sigurtà deskritti fit-Taqsima 3 ta’ dan l-Anness.

                  10.   Metodi ta’ operazzjoni tas-sistema u s-servizzi tat-teknoloġiji tal-informazzjoni pprovduti mill-pjattaforma

                        10.1.

                        Għad-distribuzzjoni u l-iskambju ta’ informazzjoni, is-sistema għandha tkun ibbażata fuq il-metodu tekniku ta’ operazzjoni li ġej:

                        10.2.

                        Għat-twassil ta’ messaġġi fil-verżjoni tal-lingwa rilevanti, il-Portal Ewropew tal-Ġustizzja Elettronika għandu jipprovdi artifatti ta’ data ta’ referenza, bħal-listi ta’ kodiċijiet, vokabularji kkontrollati u glossarji; Jekk rilevanti, dawn għandhom jiġu tradotti fil-lingwi uffiċjali tal-Unjoni. Jekk possibbli, għandhom jintużaw standards rikonoxxuti u messaġġi standardizzati.

                        10.3.

                        Il-Kummissjoni għandha taqsam mal-Istat Membru dettalji ulterjuri dwar il-metodu ta’ teknika għall-implimentazzjoni u l-operazzjoni u s-servizzi tat-teknoloġija tal-informatika pprovduti mill-pjattaforma.

                  11.   Kriterji tat-Tiftix

                        11.1.

                        Mill-inqas pajjiż wieħed għandu jintgħażel meta ssir tfittxija.

                        11.2.

                        Il-portal għandu jipprovdi l-kriterji armonizzati li ġejjin għat-tfittxija:

                                    (a)

                                    fir-rigward tal-kumpaniji jew entitajiet legali oħra, it-trusts jew arranġamenti simili:

                                                (i)

                                                Isem l-entità legali jew l-arranġament;

                                                (ii)

                                                Numru tar-reġistrazzjoni nazzjonali.
                                                Il-kriterji ta’ tiftix taħt i) u ii) jistgħu jintużaw alternattivament.

                                    (b)

                                    Fir-rigward ta’ persuni bħala sidien benefiċjarji:

                                                (i)

                                                L-isem u l-kunjom tas-sid benefiċjarju;

                                                (ii)

                                                Data tat-twelid tas-sid benefiċjarju.
                                                Il-kriterju ta’ tiftix taħt i) u ii) għandu jintuża kumulattivament.

                        11.3.

                        Kriterji ulterjuri ta’ tfittxija jistgħu jkunu disponibbli fuq il-portal.

                  12.   Modalitajiet ta’ ħlas u reġistrazzjoni online

                        12.1.

                        Għad-data partikolari li l-Istati Membri jitolbu ħlas għaliha u li hija disponibbli fuq il-portal permezz tal-BORIS, is-sistema għandha tippermetti lill-utenti jħallsu online bl-użu ta’ modalitajiet ta’ pagament użati komunement bħall-karti ta’ kreditu u ta’ debitu.

                        12.2.

                        Il-BORIS għandu jkun fiha miżuri li jiżguraw il-possibbiltà għal reġistrazzjoni online skont l-Artikolu 30(5a) u l-Artikolu 31(4a) tad-Direttiva (UE) 2015/849.

                  13.   Disponibbiltà tas-servizzi

                        13.1.

                        Iż-żmien li fih jingħata servizz għandu jkun 24h/7, b’rata ta’ disponibbiltà tal-BORIS ta’ mill-inqas 98 % eskluża l-manutenzjoni skedata.

                        13.2.

                        L-Istati Membri għandhom jinnotifikaw lill-Kummissjoni dwar l-attivitajiet ta’ manutenzjoni kif ġej:

                                    (a)

                                    ħamest ijiem ta’ xogħol minn qabel għal operazzjonijiet ta’ manutenzjoni li jistgħu jikkawżaw nuqqas ta’ disponibbiltà sa perjodu ta’ erba’ sigħat;

                                    (b)

                                    għaxart ijiem ta’ xogħol minn qabel għal operazzjonijiet ta’ manutenzjoni li jistgħu jikkawżaw nuqqas ta’ disponibbiltà sa perjodu ta’ 12-il siegħa;

                                    (c)

                                    30 jum tax-xogħol bil-quddiem għal manutenzjoni tal-kamra tal-infrastruttura tal-kompjuter, li jistgħu jikkawżaw sa sitt ijiem ta’ nuqqas ta’ disponibbiltà f’perjodu ta’ sena.
                                    Sa fejn ikun possibbli, operazzjonijiet ta’ manutenzjoni għandhom ikunu ppjanati barra mill-ħinijiet tax-xogħol (7:00pm – 8:00am CET).

                        13.3.

                        Meta l-Istati Membri jkollhom ħinijiet tas-servizz fissi għal kull ġimgħa, dawn għandhom jinfurmaw lill-Kummissjoni bil-ħin u l-ġurnata tal-ġimgħa meta jkunu ppjanati dawn il-ħinijiet tas-servizz. Mingħajr preġudizzju għall-obbligi fil-punti minn (a) sa (c) tat-tieni paragrafu, jekk is-sistemi ta’ Stat Membru ma jibqgħux disponibbli matul perjodu fiss bħal dan, l-Istati Membri jistgħu jagħżlu li ma jinnotifikawx lill-Kummissjoni.

                        13.4.

                        F’każ ta’ ħsara teknika mhux mistennija li tikkawża nuqqas ta’ disponibbiltà ta’ aktar minn nofs siegħa tas-sistemi tal-Istati Membri, huma għandhom jinfurmaw lill-Kummissjoni mingħajr dewmien matul il-ħinijiet tax-xogħol (9:00am - 4:00pm CET) bin-nuqqas ta’ disponibbiltà tas-sistema tagħhom, u, jekk ikun magħruf, bit-tkomplija prevista tas-servizz.

                        13.5.

                        F’każ ta’ ħsara mhux mistennija fil-pjattaforma ċentrali jew fil-portal, il-Kummissjoni għandha tinforma lill-Istati Membri mingħajr dewmien (9:00am - 4.00pm CET) bin-nuqqas ta’ disponibbiltà tal-pjattaforma jew tal-portal, u jekk ikun magħruf, meta jaħsbu li se jitkompla s-servizz.

                  14.   Regoli ta’ traskrizzjoni u trażlitterazzjoni

            Kull Stat Membru għandu jittraskrivi jew jittraduċi t-talbiet ta’ tiftix immirati lejh u r-riżultati rritornati skont l-istandards nazzjonali tiegħu.

               (1)  Minn hawn ’il quddiem: il-portal

               (2)  Il-Pjattaforma Ċentrali Ewropea (minn hawn ’il quddiem: il-pjattaforma) hija stabbilita bl-Artikolu 22(1) tad-Direttiva (UE) 2017/1132 tal-Parlament Ewropew u tal-Kunsill tal-14 ta’ Ġunju 2017 dwar ċerti aspetti tal-liġi dwar il-kumpaniji (ĠU L 169, 30.6.2017, p. 46).

               (3)  Dan huwa mingħajr preġudizzju għal xi funzjonalitajiet addizzjonali li l-BORIS tista’ tikseb fil-futur.

               (4)  L-Artikolu 16(1) tad-Direttiva (UE) 2017/1132 tal-Parlament Ewropew u tal-Kunsill tal-14 ta’ Ġunju 2017 dwar ċerti aspetti tal-liġi dwar il-kumpaniji u l-Artikolu 8 tal-Anness tar-Regolament ta’ Implimentazzjoni tal-Kummissjoni (UE) 2015/884 tat-8 ta’ Ġunju 2015 li jistabbilixxi l-ispeċifikazzjonijiet tekniċi u l-proċeduri meħtieġa għas-sistema ta’ interkonnessjoni tar-reġistri stabbilita bid-Direttiva 2009/101/KE tal-Parlament Ewropew u tal-Kunsill.

               (5)  “Completely Automated Public Turing test to tell Computers and Humans Apart”

               (6)  Extensible Markup Language